KIRJALLINEN KYSYMYS E-0074/01

esittäjä(t): Nicholas Clegg (ELDR) komissiolle

(22. tammikuuta 2001)

Aihe: Luotto-osuuskunnat

Tietääkö komissio, onko luotto-osuuskuntien olemassaolosta EU:ssa laadittu mitään vertailututkimuksia, tai onko komissio itse laatinut sellaista?

Kokemus viittaisi siihen, että luotto-osuuskunnat tuottavat arvokkaan palvelun tarjoamalla lainoja ja säästötilejä pienille yrityksille ja yksityishenkilöille, jotka muutoin saattaisivat jäädä ilman tällaisia palveluja tavanomaisten pankkien ja luottolaitosten kieltäytyessä niitä heille tarjoamasta.

Erkki Liikasen komission puolesta antama vastaus

(27. maaliskuuta 2001)

Komissio on täysin tietoinen luotto-osuuskuntien merkittävästä asemasta kaikkialla yhteisössä. Luotto-osuuskunnilla tarkoitetaan sekä niitä organisaatioita (varsinaisia luotto-osuuskuntia), jotka koostuvat pääosin paikallisista yksiköistä ja jotka tarjoavat jäsenilleen säästö- ja lainapalveluja, että sellaisia organisaatioita, joita kutsutaan usein keskinäisiksi takausyhtiöiksi ja jotka tarjoavat jäseninä oleville pienyrityksille mahdollisuuksia saada luottoa. Varsinkin luotto-osuuskuntien toiminnassa, mutta usein myös keskinäisten takausyhtiöiden toiminnassa noudatetaan osuustoiminnan periaatteita. Molempien pääasiallisena tarkoituksena on tarjota jäsenilleen mahdollisuus saada luottoa. Luotto-osuuskunnat myöntävät luottoa yleensä yksityisen kulutuksen menoihin ja keskinäiset takausyhtiöt yritysten investointeihin. Poikkeustapauksissa sama organisaatio voi hoitaa molempia tehtäviä.

Sääntelyn mukaiset vaatimukset ja tavanomaiset käytänteet, jotka koskevat luotto-osuuskuntia ja keskinäisiä takausyhtiöitä, sekä riskin jakaminen yleensä ja näiden organisaatioiden toiminnan tukeminen julkisin varoin vaihtelevat suuresti eri jäsenvaltioissa.

Varsinaisten luotto-osuuskuntien toiminta on vakiintunutta esimerkiksi Yhdistyneessä kuningaskunnassa, missä niitä säännellään luotto-osuuskunnista vuonna 1979 annetulla lailla (Credit Unions Act). Nämä osuuskunnat ovat erikoistuneet rahoituksen tarjoamiseen pienituloisille kuluttajille, ja niiden tavoitteisiin kuuluvat lain mukaan: jäsenten vaurauden edistäminen; uusien kohtuukorkoisten luottojen tarjoaminen jäsenille; jäsenten säästöjen käyttö ja valvonta keskinäisen edun mukaisesti; jäsenten kouluttaminen harkitsevaan rahankäyttöön ja raha-asioiden hoitoon. Näitä organisaatiota ei vielä säännellä yhteisön direktiiveillä. Irlannissa ja Yhdistyneessä kuningaskunnassa toimiviin luottolaitoksiin ei sovelleta vakavaraisuussääntöjä. Sen sijaan niitä sovelletaan muihin sellaisiin luottolaitoksiin, joilla on valtuudet ottaa vastaan talletuksia yleisöltä. Irlannin ja Yhdistyneen kuningaskunnan oikeussääntöihin sisältyy kuitenkin säännöksiä näiden laitosten kansallisista valvontajärjestelmistä.

Keskinäisten takausyhtiöiden perustajina voivat olla pienyritykset tai niiden edustajat yhdessä rahoitusvälittäjien, kuten pankkien, kanssa. Takausyhtiöt helpottavat lainarahoituksen saantia tarjoamalla lainanantajille takuita. Tällä tavoin ratkaistaan monien pienyritysten liian vähäiseen pääomaan liittyvä ongelma, jonka vuoksi pankit saattavat olla haluttomia myöntämään lainoja näille yrityksille. Tämä todettiin myös joitakin vuosia sitten tehdyissä useissa pienissä vertailevissa tutkimuksissa.

Edistääkseen tiedotusta keskinäisistä takausjärjestelmistä komissio on valinnut tarjouspyynnön perusteella Euroopan yritystakausjärjestön (European Mutual Guarantee Association, EMGA) järjestämään useita konferensseja jäsenvaltioissa, myös niissä, joissa näitä takausjärjestelmiä ei ole pitkälle kehitetty.

Komissio toteutti myös pilottitoimen kolmannessa monivuotisessa ohjelmassa pienten ja keskisuurten yritysten (pk-yritysten) hyväksi Euroopan unionissa (19972000)(1). Toimen avulla tuettiin toteutettavuustutkimuksia sekä muutaman keskinäisen takausjärjestelmän perustamista ja kehittämistä (myös Irlannissa ja Yhdistyneessä kuningaskunnassa).

Kasvua ja työllisyyttä koskevassa aloitteessa (19982000) ja neuvoston 20. joulukuuta 2000 hyväksymässä uudessa monivuotisessa ohjelmassa yritysten ja yrittäjyyden, varsinkin pk-yritysten, hyväksi (20012005) Euroopan investointirahasto (EIR) myöntää ja hallinnoi yhteisön varoja, joiden avulla tuetaan lainatakausjärjestelmiä ja keskinäisiä takausjärjestelmiä.

Euroopan pankkien ja pk-yritysten välisten pyöreän pöydän kolmansien neuvottelujen loppuraportissa mainittiin myös keskinäisten takausjärjestelmien tärkeä merkitys ja tuotiin esiin parhaita toimintatapoja Euroopassa(2).

(1) KOM(1999) 319 lopullinen.

(2) Katso: http://europa.eu.int/comm/enterprise/entrepreneurship/financing/round_table.htm

3roundtable.